Tref-en-trap: Streeksekretaris van ANC in hofKathazile Tolong. (Foto: Facebook) ŉ Streeksekretaris van die ANC in die Noord-Kaap het Dinsdag in die landdroshof in Bloemfontein verskyn ná ŉ tref-en-trap-ongeluk verlede naweek waarin ŉ jong motorfietsryer van die stad ernstig beseer is. Kathazile Tolong (43) is op borgtog van R1 000 vrygelaat en die saak teen hom is uitgestel tot volgende maand, het Bertus Jacobs, Tolong se regsverteenwoordiger, aan Maroela Media bevestig. Tolong het na bewering verlede Sondag omstreeks 01:00 teen Jeremy Barnard (20) op sy motorfiets gebots. Barnard het op die hoek van Nelson Mandelarylaan en Parfittlaan verby ŉ groen verkeerslig gery toe die ongeluk plaasgevind het. Tolong het ná die ongeluk glo nie stilgehou nie. Ondersoekers het hom Vrydag in De Aar opgespoor en in hegtenis geneem. Hy word aangekla van roekelose en nalatige bestuur. Barnard is ná die ongeluk in die Universitas-hospitaal opgeneem. Hy is steeds in ŉ ernstige toestand.